google/wiki40b huggingface dataset:
שועל הפמפס

מאפיינים

שועל הפמפס מצוי בדרום אמריקה בארגנטינה צפונה מריו נגרו, באורוגוואי, בפרגוואי בדרום ברזיל ובמזרח בוליביה.
שועל הפמפס הוא אוכל כל אולם רוב מזונו מורכב מבשר. כ־75% ממזונו מורכב ממכרסמים, ארנבים וציפורים. הוא ניזון גם מצפרדעים ולטאות ולפעמים גם מפירות ומקנה־סוכר. הוא גם ניזון מעופות מבויתים ומשיירים.
צבע גבם של שועלי הפמפס הוא אפור מנומר וחלקיהם התחתונים בצבע אפור חיוור. ראשם, צווארם ואוזניהם אדמדמים. אוזניהם גדולות וזנבם ארוך ועבה. אורך גופם כולל הראש הוא 62 ס"מ ואורך זנבם 34 ס"מ. משקלו של שועל הפמפס 4.2-6.5 ק"ג, הזכרים בדרך כלל כבדים מהנקבות.
תקופת ההזדווגות היא מיולי עד אוקטובר. ההיריון נמשך 55-60 יום ובסופו נולדים 3-5 גורים בממוצע. הגורים נולדים כמעט שחורים אך הם הופכים לבהירים יותר באופן הדרגתי כאשר הם גדלים. שני ההורים דואגים לגוריהם. הנקבה מניקה את גוריה במאורה והזכר דואג להביא מזון לנקבה ולגורים עד שהגורים מגיעים לגיל שלושה חודשים בערך אז מתחילים הם לצוד ביחד עם הוריהם. אורך חייו של שועל הפמפס הוא כ־13.6 שנים בשבי.
שועלי הפמפס הם בדרך כלל בודדים למעט בעונת ההזדווגות ובתקופה בה הם דואגים לגורים. הם מתחזים למתים כאשר אדם מתקרב אליהם. כאשר הם נבהלים, הם נשכבים על הרצפה, לא זזים, וסוגרים את עיניהם - הם נשארים במצב זה עד שהסכנה הנראית לעין חולפת. שועלי הפמפס פעילים בעיקר בלילה, אך הם פעילים גם ביום באזורים שבהם אוכלוסיית האדם קטנה.
מין זה ניצוד בשל פרוותו באורוגוואי, בפרגוואי ובארגנטינה. הוא נלכד בדרך כלל באמצעות מלכודות שתופסות את רגליו. בברזיל זוכה שועל הפמפס להגנה מלאה ואין ביקוש לפרוותו. המין זוכה להגנה גם בפרגוואי ובאורוגוואי אך צייד מבוקר נמשך שם.
פנוסקנדיה

פנוסקנדיה או פנו-סקנדינביה הוא אזור גאוגרפי הכולל את חצי האי הסקנדינבי (נורווגיה ושוודיה), פינלנד, חבל קרליה וחצי האי קולה (רוסיה). מקובל להגדיר כי תעלת בלומורקנאל היא המחלקת בין שטחי רוסיה ופנוסקנדיה. האזור גובל בים ברנץ מצפון, והמפרץ הבוטני (חלק מהים הבלטי) הנמצא בתוכו.
המונח משמש כאזור בעל מכנים משותפים בתחומים שונים: ארכאולוגיה, ביולוגיה, גאולוגיה ותרבות.
אוונסוויל

היסטוריה

באזור ישבו אינדיאנים מאות שנים לפני בואם של האירופאים לאזור, וגם לאחר בואם של האחרונים במאה ה-17 הם עדיין שלטו בו. ב-1805 אנשי לנאפי ויתרו על השטח סופית והעבירו אותו לידי המושל הצבאי של טריטוריית אינדיאנה באותו זמן ויליאם הנרי הריסון.
ב-1812 יו מק'גרי הבן רכש שטח של 441 אקר באזור וקרא לו "מק'גרי'ס לנדינג" (McGary's Landing). כדי למשוך יותר אנשים להתיישב באזור ב-1814 הוא שינה את שם ההתיישבות לאוונסוויל כהוקרה לקולונל רוברט מורגן אוונס, שהיה גיבור מלחמה מקומי במלחמת 1812 ופעל לפיתוח ההתיישבות. ב-7 בינואר 1818 אוונסוויל הפכה לבירת מחוז ונדרבורג.
העיר החלה לצמוח בעשורים שלאחר מכן ובייחוד אחרי מלחמת האזרחים האמריקנית. אוונסוויל הפכה למרכז כלכלי ומסחרי אזורי והיא קלטה מהגרים רבים מאירופה, בעיקר מגרמניה. העיר המשיכה לצמוח גם בתחילת המאה ה-20 עד שהצמיחה נעצרה כמו ביתר ארצות הברית במהלך השפל הגדול בשנות ה-30 של המאה ה-20.
במלחמת העולם השנייה אוונסוויל הפכה למרכז תעשייתי לייצור כלי נשק ובכך התגברה סופית על השפעות השפל הגדול. בשלב מסוים נפתח בעיר מפעל לייצור P-47 ת'נדרבולט בו יוצרו חלק ניכר מכלל המטוסים מדגם זה.

כלכלה

אוונסוויל היא המרכז הכלכלי של דרום-מערב אינדיאנה בפרט ושל אזור משולש הגבולות של אינדיאנה, קנטקי ואילינוי בכלל. הכלכלה המקומית מסתמכת בעיקר על תעשייה ומסחר.

חינוך

בעיר נמצאים מספר אוניברסיטאות ומוסדות להשכלה גבוהה, בהם אוניברסיטת אוונסוויל ואוניברסיטת דרום אינדיאנה.

תחבורה

את העיר משרת נמל התעופה האזורי אוונסוויל, המציע טיסות לשיקגו, אטלנטה, דאלאס, דטרויט ושארלוט.
בעיר עוברים כביש בין-מדינתי 69, המקשר בין המדינות מישיגן וטקסס, וכביש בין-מדינתי 64, המקשר בין המדינות וירג'יניה ומיזורי.
ג'ניפר הייל

חיים וקריירה

ג'ניפר הייל נולדה בהפי וואלי-גוס ביי בקנדה ותוך זמן קצר המשפחה עברה לארצות הברית. היא גדלה בדרום, בעיקר במונטגומרי וברמינגהאם. לאחר סיום בית הספר לאמנויות היא המשיכה את הלימודים בקולג' המקומי וסיימה אותו עם תואר במנהל עסקים.
בשנת 1988 השתתפה הייל בסרט טלוויזיה ותוך זמן קצר עברה ללוס אנג'לס. במהלך שנות ה-90 של המאה ה-20 היא החלה לדובב בסרטי אנימציה - בנות הפאוור פאף, ההרפתקאות של בילי ומנדי, אווטאר, האגדה של קורה, טוטלי ספייס ורבים נוספים. בשנת 1995 הייתה קריינית בסרט "חופרי הזהב: הסוד של דובי ההר" בכיכובה של כריסטינה ריצ'י. 
ג'ניפר הייל היא גם המדדבת הנוכחית של סינדרלה, הנסיכה השנייה בזיכיון של נסיכות דיסני והגיבורה הראשית של הסרט בשם זה. היא דיבבה אותה בשני סרטי ההמשך של הסרט "סינדרלה" מ-1950, וכמו כן גם דיבבה אותה בסרט "ראלף שובר את האינטרנט". משנת 2002 עד 2008 דיבבה בסדרת האנימציה "שם קוד: ילדי השכונה" ששודר בCartoon Network. 
בנוסף לכך, היא לקחה חלק בעיבור משחקי מחשב כמו באלדורז גייט, Mass Effect,  מטאל גיר, Bioshock Infinite, Knack ועוד.
המחזור החודשי

המחזור החודשי או מחזור הווסת (באנגלית: Menstrual cycle) הוא שורה של שינויים פיזיולוגיים המתרחשים בגופן של נשים פוריות. נהוג לקרוא לווסת בשם "המחזור החודשי" אולם הווסת היא רק שלב אחד, שבו מתרחש דימום, מבין כל שלבי המחזור. המחזור החודשי, המפוקח ומתנהל תחת המערכת האנדוקרינית, חיוני לצורך תהליך הפריון והילודה.
מקובל לחלק את המחזור החודשי לארבעה שלבים: שלב הווסת, השלב הפוליקולרי (נקרא גם פרוליפרטיבי), הביוץ והשלב הלוטאלי (נקרא גם סקרטורי - הפרשתי). אורך כל שלב משתנה מאישה לאישה וממחזור למחזור.
הזמן הממוצע של מחזור הוא 28 ימים, וכל מחזור נספר כאשר היום הראשון שלו הוא היום בו החלה הווסת. הווסת הראשונה של האישה נקראת ברפואה "menarch" ולרוב מתחילה לאחר גיל 12. התהליך בו מסתיים המחזור אצל האישה, נקרא "מנופאוזה", והוא מתרחש לרוב בין גיל 45 לגיל 55.

הופעת המחזור החודשי

הווסת הראשונה (menarch) היא אחד מהשלבים המאוחרים יותר בתהליך ההתבגרות המינית אצל נערות, וקודמים לו, במרבית המקרים, תהליך צמיחת השדיים והופעת שער הערווה ושיער בבית השחי. הגיל הממוצע של הופעת הווסת הוא גיל 12, אולם הווסת יכולה להופיע גם בגילאים מוקדמים או מאוחרים יותר. גורמים כגון תורשה, תזונה ומצב בריאותי יכולים להאיץ או לעכב את הווסת הראשונה.
הפסקת הווסת נקראת מנופאוזה והיא מתרחשת בממוצע בגיל 52. הפסקה של הווסת לפני גיל 45 נחשבת כמנופאוזה מוקדמת.
אורך המחזור החודשי אצל האישה משתנה ממחזור למחזור בחלק מן המקרים, ובחלק מן המקרים המחזור אינו סדיר או מאופיין בכמות דם שהיא אבנורמלית.

השלב הפוליקולרי

השלב הפוליקולרי נקרא גם השלב הפרוליפרטיבי מאחר שבמהלך שלב זה של המחזור, נבנית רירית הרחם בהדרגה (עוברת פרוליפרציה, התרבות).
תחת ההשפעה של עליה בהורמון FSH (הורמון מגרה זקיק), מספר זקיקים (כ-10–15) עוברים סטימולציה הורמונלית וגדלים. במהלך גדילתם זקיקים אלו מפרישים אסטרדיול (אסטרוגן). האסטרוגן מביא לגדילה ולהתעבות של רירית הרחם כהכנה להשרשה בעתיד של ביצית מופרית. אחד מן הזקיקים האמורים הופך להיות הזקיק הדומיננטי בעוד השאר מתנוונים. הזקיק הזה הופך להיות דומיננטי משום שהוא הזקיק אשר מגיב להורמון ה-FSH יותר מכל הזקיקים האחרים.
מבחינה היסטולוגית, השלב הפוליקולרי מתאפיין בהפיכת התאים המרכיבים את הזקיק מתאים שטוחים לתאי גרנולוזה קוביאודליים, וכן בהופעה של רצפטורים להורמון FSH.

השלב הלוטאלי

השלב הלוטאלי נקרא גם השלב המפריש (סקרטורי). תפקיד חשוב בשלב זה יש לגופיף הצהוב, אשר מפריש בעיקר פרוגסטרון. פרוגסטרון הופך את רירית הרחם לבשלה לצורך תהליך ההשרשה של הביצית המופרית.
למעשה, לאחר הביוץ, ההורמונים FSH ו- LH שמקורם מההיפופיזה מביאים להיווצרותו של הגופיף הצהוב (הנוצר מהזקיק הדומיננטי, אשר ממנו כאמור בקעה הביצית במהלך הביוץ). הגופיף הצהוב נקרא כך ככל הנראה בגלל הצטברות פיגמנט צהוב. רמת ייצור הפרוגסטרון עולה בהתמדה עד 7 ימים לאחר הביוץ, ואז מתחילה ירידה איטית של רמות אלו. לקראת סוף השלב הלוטאלי, מתחילים להופיע רצפטורים הרגישים יותר ל- HCG מאשר ל- LH, ואכן, אם מתקיימת הפריה והשרשה, HCG המופרש מהטרופובלסט יכול לתמוך בגופיף הצהוב ליצור פרוגסטרון. משך חייו של הגופיף הצהוב ללא הריון הוא 14 יום, כאשר ירידת רמות הפרוגסטרון בסוף השלב הלוטאלי מפנה את הדרך יחד עם ירידה ברמות האסטרוגן לגיוס מחודש של קבוצת זקיקים לתחילת חיי מחזור חדש.
10 אירו-סנט

10 אירו-סנט הוא מטבע האירו בעל העריך החמישי במחזור. מטבע זה כמו מטבעות ה50 אירו-סנט וה-20 אירו-סנט עשוי מסגסוגת מסוג זהב נורדי. בעוד צד הנושא של המטבע נושא עיצוב ייחודי לכל מדינה המנפיקה אותו, ועל כן נקרא גם הצד הלאומי, צד הערך הוא משותף ונושא עיצוב של מפת אירופה יחד עם הכיתוב 10 אירו סנט.

מידות המטבע

קוטרו של המטבע הוא 19.75 מילימטרים
עוביו של המטבע הוא 1.93 מילימטרים
משקלו של המטבע הוא 4.1 גרם
שולי המטבע בדומה למטבע ה50 אירו-סנט בעלי חריצים המשמשים לזיהוי על ידי לקויי ראייה.

צד הערך

בצד המשותף של המטבע מוטבעת מפת אירופה ועל גביה עריך המטבע באלפבית לטיני. בצדה הימני של הטבעת החיצונית מוטבעים 12 כוכבים, המסמלים את 12 הכוכבים בדגל האיחוד האירופי, והם מצומדים ומחוברים בקווים. מימין מופיעים ראשי התיבות של האמן שעיצב את צד הערך של המטבע, לוק לואיקס. עד שנת 2007 הוטבעה על הצד המשותף מפה שכללה את מדינות האיחוד האירופי בלבד, אולם בעקבות הצטרפותן של 11 מדינות נוספות לאיחוד הורחבה המפה לאירופה כולה.
לאו השני

ביוגרפיה

לאו נולד בשנת 611 בשם לאו מניוס, והיה סיציליאני מלידה (בנו של אדם בשם פאולוס). בסופו של דבר הוא מצא את עצמו בין אנשי דת סיציליאנים רבים ברומא, באותו זמן, בשל קרבות הח'ליפות האסלאמית נגד סיציליה באמצע המאה ה-7. אף כי נבחר לאפיפיור ימים ספורים לאחר מותו של האפיפיור אגתו ב-10 בינואר 681, הוא לא הוכתר במשך יותר משנה וחצי. הסיבה הייתה אולי בגלל המשא ומתן על השליטה האימפריאלית בבחירות האפיפיור. לאו היה ידוע כדרשן רהוט שהתעניין במוזיקה, וציין את צדקה לעניים.
משא ומתן זה נערך על ידי קודמו של ליאו, אגתו, בין הכס הקדוש לבין הקיסר קונסטנטינוס הרביעי. הם עסקו ביחסים בין האימפריה הביזנטית לבחירות האפיפיור. קונסטנטינוס הרביעי כבר הבטיח לאגתו לבטל או להפחית את המס שהאפיפיורים שילמו לאוצר הקיסרי בזמן ההכתרה שלהם, מדיניות אימפריאלית שהייתה בתוקף כבר כמאה שנה.
שלטונו קצר הימים של לאו לא אפשר לו להשיג הרבה, אבל היה לו הישג אחד בעל חשיבות עליונה: הוא אישר את החלטותיה של המועצה האקומנית השישית (680–681). המועצה הזאת התקיימה בקונסטנטינופול נגד המחלוקת של המונותליטיזם, והובלה על ידי הנשיאות של האפיפיור אגתו. לאחר שלאו הודיע לקיסר כי צווים של המועצה אושרו, הוא פרסם אותם לאומות המערב. במכתבים שנכתבו אל המלך, הבישופים ואצילי ספרד, הוא הסביר מה עשתה המועצה, והוא קרא לבישופים להישמע לצווים שלה.
במהלך המועצה הזאת, הונוריוס הראשון הוחרם בשל דעותיו על מחלוקת המונותליטיזם וסובלנותו כלפי כפירה. לאו התאמץ מאוד להבהיר כי החרים אותו לא מפני שלימד כפירה, אלא מפני שהוא לא היה פעיל מספיק להתנגד לה. בהתאם למנדט האפיפיורי התקיים סינוד בטולדו (684), שבו התקבלו החלטות ועידת קונסטנטינופול השלישית.
בשלב זה, לאו שם קץ לניסיונותיהם של הארכיבישופים של רוונה להתרחק משליטת הבישוף של רומא, אך גם ביטל את המס שהיה נוהג לשלם להם כאשר קיבלו את הפליום. כמו כן, בתגובה לכאורה על פשיטות הלומברדים, לאו העביר את שרידיהם של מספר קדושים מקטקומבות לכנסיות בתוך חומות העיר. הוא הקדיש שתי כנסיות, סנט פול וסט. סבסטיאן וג'ורג'. לאו גם תיקן מחדש את המזמור הגרגוריאני והלחין כמה מזמורים קדושים לשירות האל.
אינדוביס, מלך אקסום

אינדוביס היה מלך אקסום בשנים 270 ~ 300 לערך. אינדוביס היה בין השליטים הראשונים באקסום ובאפריקה שמדרום לסהרה בכלל שטבעו מטבעות, המטבעות היו עשויות מזהב וכסף.
על מטבעות אינדוביס ששוחזרו עד כה נתגלו שני כיתובים ביוונית על כמה מהם הופיע המוטו "BACIΛEYC AΧWMITW" דהיינו "מלך אקסום" ובאחרים הופיע המוטו "BICI ΔAXY" . זו הפעם הראשונה שמופיעה המילה ."bisi", ומואנרו האי סבור שהיא קשורה למילה "be'esya" (באסיה) שפירושה בשפת הגעז הוא "איש" כלומר הפירוש המתקבל הוא "איש דאקו" .
גאוגרפיה של פינלנד

גאולוגיה ותצורות נוף

שטחה הכולל של פינלנד הוא 338,144 קמ"ר. פינלנד היא המדינה השביעית בגודלה באירופה, אחרי רוסיה, אוקראינה, צרפת, ספרד, שוודיה וגרמניה. מתוך שטח זה 10% מכוסים מים, 69% מיוערים, 8% מהווים אדמת חקלאות ו-13% אחרים.
ההשפעות הבולטות ביותר על הגאוגרפיה של פינלנד היו הקרחונים היבשתיים ששפשפו ופיסלו בשטח הפנים של המדינה. כאשר הקרחונים נסוגו לפני כ-10,000 שנים, השאירו מאחוריהם מוֹרֶנות (תצורת נוף שהיא תוצאה של סחיפת גושי אדמה), תלי-קרח ותלוליות גְּרֹפֶת. סימנים נוספים להימצאותם של הקרחונים בעבר כוללים את אלפי האגמים שלקחו חלק בהיווצרותם בחלקה הדרומי של המדינה. עוצמת הקרח הנע העמיקה את קרקעית האגמים, ומים מומסים עזרו במילואם. נסיגת הקרחונים כה טריה (לפי מונחים גאולוגיים) עד כי דפוסי ניקוז מודרניים מבוססים בקושי. כיוון התקדמות הקרחונים ונסיגתם קובעים את הערכות האגמים והזרמים לכיוון כללי של צפון-מזרח עד דרום-מערב. שני רכסי הסלפאוסלקה (Salpausselkä), המקבילים זה לזה וביניהם מרחק של כ-25 ק"מ, הם המוֹרֶנות הסופיות. הם מתנשאים עד לגובה של כ-200 מטרים, הנקודה הגבוהה ביותר בדרום פינלנד.
צורתה של פינלנד מזכירה אדם בעל זרוע אחת. ישנה הקבלה בין צורה זו לבין הפרסוניפיקציה הלאומית של פינלנד - Finnish Maiden (בפינית- Soumi-neito) - והארץ כולה מכונה לעיתים בשפה הפינית בשמה של הגבירה. עניין זה מופיע גם בהקשר הרשמי - השטח שסביב Enontekiö בחלקה הצפון-מערבי של הארץ, בין שוודיה ונורווגיה, נקרא לעיתים "הזרוע" (käsivarsi). לאחר מלחמת ההמשך פינלנד ויתרה על חלקי אדמה נרחבים לטובת רוסיה, בשביתת הנשק של מוסקבה בשנת 1944, ונאמר על הדמות כי איבדה את זרועה האחרת כמו גם מכפלת מ"חצאיתה".

אקלים

קווי הרוחב מהווים את ההשפעה המרכזית על אקלימה של פינלנד. בגלל מיקומה הצפוני, החורף הוא העונה הארוכה ביותר. בממוצע, החורף נמשך מתחילת דצמבר עד אמצע מרץ באזור דרום-מערב ובארכיפלג, ומתחילת אוקטובר עד תחילת מאי באזור לפלנד. משמעות הדבר היא שהאזורים הדרומיים יותר של המדינה מכוסים בשלג במשך כ-4 חודשים מהשנה, והאזורים הצפוניים - כ-7 חודשים מהשנה. עונת החורף הארוכה גורמת לכמחצית מהמשקעים (500-600 מ"מ) בצפון לעטות צורת שלג. בדרום, כמות המשקעים נעה בין 600 ל-700 מ"מ בשנה. בדרום, כמו בצפון, המשקעים יורדים לאורך כל השנה, אך כמות השלג בו קטנה יותר.
האוקיינוס האטלנטי ממערב ויבשת אירואסיה במזרח הם שני גורמים הפועלים יחד לקביעת האקלים בפינלנד. מימיו החמים של זרם הגולף וזרם האוקיינוס האטלנטי, אשר מחממים את נורווגיה ושוודיה, מחממים גם את פינלנד. רוחות מערביות מביאות עימן זרמי אוויר חם לאזורים הבלטיים ולחופי המדינה, ובכך ממתנות את הטמפרטורות בחורף, בעיקר בדרום. רוחות אלו, בהשפעתן גם על עננים, מקטינות את כמות השמש המגיעה בקיץ. בניגוד לכך, מערכת הלחץ הגבוה שנמצאת מעל היבשת האירואסייתית מנטרלת את ההשפעות הימיות על האקלים בפינלנד וגורמת לחורפים קשים ולטמפרטורות גבוהות לעיתים בקיץ.
הטמפרטורה הגבוהה ביותר שנרשמה בפינלנד היא 37.2 °C (ליפרי, יולי 2010). הטמפרטורה הנמוכה ביותר היא −51.5 °C (קיטילה, ינואר 1999). הטמפרטורות השנתיות הממוצעות גבוהות יחסית באזור הדרומי - 5 °C עד 7.5 °C, עם חורף מתון וקיץ חמים. באזור הצפון-מזרחי של לפלנד הן נעות מ-0 °C ל-−4 °C.
Flash Brothers

Flash Brothers ("האחים פלאש") הוא הרכב מוזיקלי של שלושה אחים ישראלים - ראובן, אילן ושמואל פליישלר, שעוסקים בהפקה ויצירה של מוזיקה אלקטרונית בסגנונות ההאוס והפרוגרסיב טראנס.

קריירה מוקדמת

שלושת האחים, ילידי נצרת עלית, התחילו להתעניין במוזיקה אלקטרונית דרך הדיסקו של שנות ה-70 וה-80 ששמעו בבית אביהם, וכן נחשפו עם הזמן לסגנונות אחרים כגון אלקטרו-פופ, האוס, אסיד ועוד. מאוחר יותר כל אחד מהאחים התחיל לעסוק בתחום מוזיקלי אחר (ראובן ושמואל בהפקה ואילן בתיקלוט) אך עד מהרה התאחדו השלושה והקימו סטודיו משותף בנצרת שמאוחר יותר עבר לתל אביב.
פריצת הדרך הגדולה שלהם הגיעה בשנת 1997 כששלושת האחים הוחתמו בלייבל Agnosia Records - מראשוני הלייבלים העצמאיים בישראל שעסקו במוזיקה אלקטרונית שהוקם על ידי DJ Choppie (שרון פרונדליך). עד מהרה החלו היצירות שלהם להתפרסם ולהתנגן על ידי אומנים בינלאומיים למשל: טייסטו, Brandon Block, Scott Bond, Graham Gold ועוד. מאוחר יותר הם הוציאו מיני אלבום שנקרא Entrance to Nazareth דרך לייבל הולנדי, והיה בסגנון פרוגרסיב טראנס.
ב-2001 הוציאו האחים את אלבום הסטודיו הראשון שלהם "Flash". האלבום זכה להצלחה רבה והוביל להחתמתם בלייבלים עולמיים דוגמת Perfecto של פול אוקנפולד ו-Bedrock של ג'ון דיגוויד. דרך Perfecto יצאו שני האלבומים הבאים שלהם: The Days After ו-Megatron.

הצלחה מחוץ לישראל

נוסף להופעות שלהם במועדונים גדולים ומצליחים בארץ כמו האומן 17 וTLV ובפסטיבלים כמו מצעד האהבה (של 1999-2003) החלו האחים גם להופיע מסביב לעולם במועדונים ופסטיבלים נחשבים במקומות כמו איביזה, שוודיה, הונגריה, אנגליה, ספרד, צ'כיה, אוקראינה, רוסיה, פולין, הולנד, קרואטיה, קפריסין, יוון, איטליה וברחבי אסיה.
בשנת 2004 הוציאו האחים למעלה מ10 סינגלים שזכו להצלחה מסחררת למשל הרמיקס לשיר Who’s that Girl של Eurythmics והקטע המצליח ביותר שלהם עד כה - Amen, שזכה להיכלל באוספים של לייבלים גדולים ומצליחים בקנדה בריטניה וארצות הברית ואף זכה להיות ה"הימנון" של פסטיבל WMC במיאמי ובין הלהיטים הגדולים שנוגנו במועדונים באיביזה באותה שנה. בנוסף לכך הם שיחררו אלבום מיקס Fear Of A Silver Planet 2 בלייבל Silver Planet, מה שהפך אותם לאמנים האלקטרוניים הישראלים הראשונים שאי פעם ששיחררו אלבום בלייבל בריטי. באותה שנה הם זכו להיות הישראלים הראשונים שנכנסו לדירוג 100 הדי ג'ייז המובילים של מגזין DJ MAG - במקום 77. (מאז נכנסו עוד ישראלים לדירוג ביניהם DJ סקאזי ואינפקטד מאשרום מסצנת הטראנס הפסיכדלי, עופר ניסים וגיא גרבר מסצנת ההאוס ועוד). ב-2005 טיפסו האחים למקום 66 באותו הדירוג, והמשיכו את ההצלחה העולמית שלהם כשהם מנגנים במועדונים הנחשבים בעולם ומחתימים קטעים בלייבלים גדולים למשל ארמדה של ארמין ואן ביורן.
ב- 2006 טיפסו האחים לדירוג השיא שלהם - למקום 23 בדירוג DJ MAG.  בהמשך הם גם שיחררו אלבום מיקס בשם House Of Flash וזכו בתואר Highest Climber DJ 2006 (על כך שקפצו ממקום 66 שנה שעברה למקום 23 בדירוג). בשנים שלאחר מכן החלו האחים להפיק תוכניות רדיו כשהבולטת מהם היא Da Flash שמשודרת ברדיו Di.FM - רדיו שמשדר את תוכנית הטראנס הפופולרית ביותר A State of Trance של ארמין ועוד תוכניות של די ג'ייז מובילים דוגמת קרל קוקס, פרי קורסטן, מרקוס שולץ ועוד. החל מ-2009 הם משחררים באייטיונס תוכנית שנקראת Flashcast שיוצאת מדי חודש ועוסקת במוזיקה אלקטרונית. ועד עצם היום הזה הם ממשיכים ליצור ולשחרר קטעים דוגמת Wonderful מ 2013.
אמנות עכשווית

אמנות עכשווית היא זרם חשיבה ותפיסה תרבותית בינלאומית הרווחת באמנות, באדריכלות ובעיצוב החל משנות המאה ה-20 המאוחרות ועד ימינו (המאה ה-21).

היסטוריה

אמנות זו התפתחה כתגובת נגד לאמנות המודרנית אשר ייצגה ניתוק חברתי, פורמליות אופטית, אליטיזם ורצינות. האמנות המודרנית לא נתנה מקום לאמנות אחרת מלבד מה שהיא ייצגה, ואמנים שניסו ליצור בדרך משלהם נחשבו ל"אאוטסיידרים" ונדחו על ידי שאר האמנים. האמנים שהקימו את האמנות העכשווית הסתייגו מכך ולכן יצאו נגד האמנות המודרנית. יחד עם זאת, האמנות העכשווית הושפעה רבות מהאמנות המודרנית וניתן לזהות נגיעות רבות מתנועות אמנותיות אשר השתייכו לאמנות המודרנית, כמו פופ ארט ואמנות מושגית.

מאפיינים

אמנות עכשיווית מבטאת הלך רוח תרבותי הדוחה כל מגמה ושאיפה לאחידות ולמוחלטות ומעודד פלורליזם, עירוב וסימולטניות. החשיבה הפוסטמודרנית כוללת בתוכה ביטויים שונים המתקיימים זה לצד זה, וההבנה שאין דרך מחשבה או יצירה אחת וכל הדרכים מקובלות. כתוצאה מחשיבה זו, תקופה זו מאופיינת בכל כך הרבה תנועות יצירה שונות אשר פועלות במקביל.
אחד התוצרים של הביטול הכמעט אוניברסלי של האמנות המודרנית על ידי אמנים עכשוויים הוא פיתוח של היסטוריוציזם חדש, אירוני ומנותק, על ידי הביטול שאמנות זו עושה לתהליך הדיאלקטי של ההיסטוריה, ובדרך זו פונה לכל התקופות ולכל הסגנונות באותה מידה של עניין.
האמנים החדשים שפיתחו את האמנות העכשווית דחו את הרעיון של האמן כגיבור ופנו לאפשרות של שכפול והפצת עבודות לכל העולם באופן מכני. כמו כן, אמנים רבים עסקו בציטוט של עבודות קודמות של אמנים ידועים, לדוגמה שימוש בציורים של פבלו פיקאסו בשינוי קל ושינויים אירוניים בתמונת המונה ליזה. האמנות החדשה היא גם אמנות שאופייה פוליטי והיא הונעה על ידי נושאים כמו המיעוטים, הומוסקסואליות, איידס, מלחמות, כיבוש סביב העולם ופמיניזם.
אמנות עכשווית משאירה אחריה שובל של חוסר הבנה. היא מסרבת בדרך כלל לצרף "הוראות הפעלה" למופעיה השונים. אמנות זו מורכבת מאוד, והקושי העיקרי בה הוא בעיית התקשורת – היא אינה עשויה לתקשורת ישירה עם נמעניה. אי ההבנה שהיא מעוררת מגיעה לכדי עוינות כלפיה. עיקר אמנות זו הוא בכוונתה לעורר טלטלה, לחדש ולהעשיר תבניות מחשבה ואופני ראייה שונים. מדובר בשפה, וכמו כל שפה צריך ללמוד אותה כדי להבין.

טרנדים באמנות עכשווית

אמנות עכשווית משלבת כלים וחומרים שונים. לעיתים היא כוללת דברים שאנשים רואים כלא-מוסריים או כטאבו. כיום משתמשים באמנות בנוזלי גוף ובפלסטיק, לדוגמה. אמנים משתמשים גם ביתרונות הטכנולוגיה המודרנית, בהם יצירת אמנות מדיה חדשה, אמנות דיגיטלית ואמנות אינטרנט.
במוזיקה, מלחינים ומוזיקאים משתמשים במוזיקה אלקטרונית ובמוזיקת מחשב. אף על פי שאמנים רבים עדיין יוצרים בטכניקות המסורתיות של ציור ופיסול, מספר הולך וגדל של אמנים מעדיפים יצירות אמנות של מיצב, מיצג, מיצב וידאו, וידאוארט, אמנות מבוססות מדיה ופרויקטי מחקר.
אמנות עכשווית פעמים רבות ממוקדת במופשט. עקב כך מבקרים אותה על היותה "חסרת משמעות" או שהיא "אינה אמנות". אמנים עכשוויים עוסקים הרבה בביקורת בסוגיות חברתיות, פולטיות ודתיות.
ריברסייד

דמוגרפיה

על פי מפקד האוכלוסין האמריקני של 2010 אוכלוסיית העיר חיו בעיר באותה העת 313,673 תושבים וצפיפות האוכלוסין בעיר הייתה 1,500 תושבים לקמ"ר. כמחצית מתושבי היישוב היספאנים. ריברסייד היא העיר המאוכלסת ביותר במחוז ריברסייד והעיר ה-12 בגודלה בקליפורניה, עם כ-91,000 משקי בית.

חינוך

בעיר פועלים מספר מוסדות להשכלה גבוהה, בהם אוניברסיטת קליפורניה, ריברסייד.

כבישים מהירים

באזור ריברסייד עוברים שלושה כבישים מהירים גדולים - I-215, ה-State Route 60, וה-State Route 91. שלושת הכבישים המהירים הללו נפגשים במחלף הנמצא בחלקה הצפון מזרח של העיר.

שדות תעופה

את ריברסייד משרת נמל התעופה "Riverside Municipal Airport", הנמצא במרחק של כ-3.5 קילומטרים מערבית למרכז העיר ומשמש בעיקר לתעופה פרטית ועסקית. שדה התעופה הגדול הקרוב ביותר לעיר הוא נמל התעופה הבינלאומי אונטריו הנמצא בעיר אונטריו, כ-32 קילומטרים צפונית מערבית לריברסייד.
גליל אוניל

גליל אוניל (באנגלית: O’neill cylinder) הוא עיצוב מושבת חלל המוצע על ידי ג'ררד ק' אוניל בספרו The High Frontier. 
בעת שלימד סטודנטים לתואר ראשון פיזיקה באוניברסיטת פרינסטון בשנת 1969, אוניל ביקש מתלמידיו לעצב מבנים גדולים בחלל, כאשר כמה מהם יכלו לספק מגורים שגדולים דיים להתיישבות בני אדם. תוצאות שיתוף פעולה זה נתן השראה לרעיון הגליל ופורסם לראשונה בידי אוניל במאמר במגזין Physics Today בשנת 1974.
העיצוב לו מתייחס אוניל, הנקרא "אי 3" (Island Three), מורכב משני צילינדרים הסובבים לסירוגין, כל אחד ברדיוס של שלושה ק"מ ולאורך 30 ק"מ. לכל צילינדר יש שש רצועות השוות בגודלן הרצות לאורכו; שלוש הן חלונות, ושלוש הן "אדמה". נוסף על זאת, טבעת חקלאית חיצונית ברדיוס של 15 ק"מ סובבת במהירות משתנה לצורך עבודת האדמה. גוש הייצור ממוקם במרכז (מאחורי חלק צלחת הלוויין) על מנת לאפשר כוח כבידה נמוך לתהליכי ייצור שונים.
הצילינדרים סובבים לצורך אספקת כבידה מלאכותית בתוך חלקם הפנימי. ניסויים של נאס"א בסיבוב מבנים קובעים כי כמעט אף אחד לא יחלה במחלת תנועה עקב אפקט קוריוליס באוזנם הפנימית. אולם, אנשים יוכלו לזהות כיווני סיבוב על ידי סיבוב ראשם. במידה זו, האוויר אשר נמצא בגליל ומעטפת המתכת של הגליל מספקים הגנה מספקת כנגד קרינה קוסמית.
מראות גדולות תלויות על ציר מאחורי כל רצועה של חלונות. קצה החלונות, שאינו תלוי על ציר, פונה לכיוון השמש. מטרת המראות היא לשקף אור שמש לתוך הצילינדרים דרך החלונות. לילה מדומה על ידי פתיחת המראות, כדי לאפשר לחלון לשקף את ריק החלל; הדבר גם מאפשר לחום להקרין אל עבר החלל. במהלך היום, השמש הנשקפת נראית כנעה כשהמראות זזות, בכך יוצרות התקדמות טבעית של זוויות השמש. למרות שאינה נראית לעין, בבואת השמש יכולה לסבוב עקב סיבוב הגליל. כתוצאה מכך, האור הנשקף מהמראות מקוטב, ויכול לבלבל דבורים.
כאשר הם חגים במסלול, אפקט הגירוסקופ שנוצר מהצילינדרים הסובבים גורם באופן טבעי למראות של סביבת המגורים להפסיק להצביע לכיוון השמש. לצורך פיצוי על האפקט הנ"ל, אוניל ותלמידיו עבדו על שיטה לכוונון המגורים עצמם. ראשית, זוג מגורים יכול להתגלגל בידי הפעלת הצילינדרים כגלגלי תנופה. אם קצה אחד מפגר בסיבובו, שני הצילינדרים יפצו על כך ויסתובבו סביב עצמם. ברגע שהמישור שנוצר בידי שני צירי הסיבוב ניצב (על ציר הסיבוב) למסלולו, אזי זוג הצילינדרים מסבסבים אל עבר השמש על ידי שימוש בכוח הנחלק בין שניהם: כאשר ריחוקם זה מזה יגרום להם להקדים באופן גירוסקופי, והמערכת תסבסב בכיוון אחד; וכאשר התקרבותם זה לזה תגרום למערכת לסבסב בכיוון אחר.
כליזטורי

אופי ההרכב

תוך שמירה על המורשת העשירה של הכליזמר, כליזטורי מנצל את חופש הפעולה כדי לעבד חלקים מהמחזות המסורתיים – הדבר מקנה למוזיקה שלו ייחודיות וטעם מיוחד. ההרכב מושפע מהרבה מקורות השראה הכוללים מוזיקת ג'אז, קלאסית, צוענית, קנטרי, עממית ובלוז. ההרכב זכה בפסטיבל המוזיקה היהודית הבינלאומי השלישי באמסטרדם בשנת 2012 וכן בפרס "אופוס" באותה שנה ל"אלבום מוזיקת ג'אז / עולמית הטוב ביותר של השנה בקוויבק".
חברי הלהקה הם אלבירה מיסבחובה (כינור), אייראט אישמוראטוב (קלרינט וקלרינט בס), מארק פצמה (בס כפול), דני ניקולס (גיטרה) ומלאני ברגרון (אקורדיון).

היסטוריה

כליזטורי נגן במספר רב של אירועים במונטריאול, ובין השנים 2000-2017 הופיע בלמעלה מ-800 אירועים מסביב לעולם. בשנת 2012 כליזטורי נבחר כמשתתף הקנדי היחיד בפסטיבל המוזיקה היהודית הבינלאומי באמסטרדם וזכה בהצלחה בפרס הכליזמר שבעיר פירט ובזכות זה הופיע בפסטיבל הכליזמר שבפירט באביב העוקב.
ליץ'

בעולם האפלה

בעולם האפלה ישנם מספר יצורים המכונים ליץ', המפורסם ביניהם הוא הטרמר, שבט של ערפדים שעוסקים בכישוף דם. בעולם האפלה החדש גם ישנם מספר יצורים המכונים ליץ', המשותף לכולם הוא שהם היו קוסמים שהשתמשו בתהליך קסום כדי להפוך לבני אלמוות, באופנים שונים.